PMIndiaData/PMIndiaSum huggingface dataset:
ଚମ୍ପାରଣ ସତ୍ୟାଗ୍ରହର ଶତବାର୍ଷିକୀ: ସ୍ୱଚ୍ଛାଗ୍ରହ ପ୍ରଦର୍ଶନୀକୁ ଆସନ୍ତାକାଲି ପ୍ରଧାନମନ୍ତ୍ରୀ କରିବେ ଉଦ୍ଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି ନୂଆଦିଲ୍ଲୀଠାରେ “ସ୍ୱଚ୍ଛଗ୍ରହ-ବାପୁଙ୍କୁ କାର୍ଯ୍ୟାଞ୍ଜଳି-ଏକ ଅଭିଯାନ-ଏକ ପ୍ରଦର୍ଶନୀ” ଉଦ୍ଘାଟନ କରିବେ । ମହାତ୍ମା ଗାନ୍ଧୀଙ୍କ ଦ୍ୱାରା କରାଯାଇଥିବା ସତ୍ୟାଗ୍ରହର ପ୍ରଥମ ପରୀକ୍ଷଣ ଚମ୍ପାରନ ସତ୍ୟାଗ୍ରହର 100 ବର୍ଷ ପୂର୍ତ୍ତି ଉପଲକ୍ଷେ ଏହି ପ୍ରଦର୍ଶନୀର ଆୟୋଜନ କରାଯାଇଛି । ଏହି ଅବସରରେ ଭାରତୀୟ ଜାତୀୟ ଅଭିଲେଖାଗାର ଦ୍ୱାରା ଆୟୋଜିତ ଏକ ଭାବ ବିନିମୟମୂଳକ ଅନଲାଇନ୍ କୁଇଜ୍ କାର୍ଯ୍ୟକ୍ରମକୁ ମଧ୍ୟ ପ୍ରଧାମନ୍ତ୍ରୀ ଆରମ୍ଭ କରିବେ । ଏ ସଂପର୍କରେ କ୍ରମାଗତ ଟୁଇଟ୍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି ଯେ ଚମ୍ପାରଣ ସତ୍ୟାଗ୍ରହ ଏକ ଐତିହାସିକ ଜନ ଆନ୍ଦୋଳନ ଥିଲା ଯାହା ସାଧାରଣ ଜନତାଙ୍କ ଉପରେ ଗଭୀର ପ୍ରଭାବ ପକାଇଥିଲା ଏବଂ ଦେଶବାସୀଙ୍କୁ ସ୍ୱଚ୍ଛାଗ୍ରହୀ ହେବାକୁ ଏବଂ ସ୍ୱଚ୍ଛ ଭାରତ ନିର୍ମାଣ କରିବାକୁ ପ୍ରରୋଚିତ କରିଥିଲା । ‘’ଆସନ୍ତାକାଲି ମୁ ଏକ ବିଶେଷ କାର୍ଯ୍ୟକ୍ରମ- ‘ସ୍ୱଚ୍ଛାଗ୍ରହ-ବାପୁ କୋ କାର୍ଯ୍ୟାଞ୍ଜଳି’ରେ ସାମିଲ ହେବି ଯାହା ଚମ୍ପାରନ ସତ୍ୟାଗ୍ରହର 100 ବର୍ଷ ପୂର୍ତ୍ତି ଉପଲକ୍ଷେ ଆୟେଜିତ ହେଉଛି । ଏହି ଅବସରରେ ଚମ୍ପାରଣ ସତ୍ୟାଗ୍ରହ ପ୍ରସଙ୍ଗକୁ ନେଇ ଏକ ପ୍ରଦର୍ଶନୀର ଆୟୋଜନ କରାଯାଉଛି ଏବଂ ଏହା ସତ୍ୟାଗ୍ରହର ମୌଳିକ ବୈଶିଷ୍ଟ୍ୟକୁ ସ୍ୱଚ୍ଛାଗ୍ରହ ସହ ସଂଯୁକ୍ତ କରିବ । ଏହି ପ୍ରଦର୍ଶନୀ ମଧ୍ୟ ସ୍ୱଚ୍ଛ ଭାରତ ଅଭିଯାନକୁ ଦେଶରେ ଏକ ଗଣ ଆନ୍ଦୋଳନରେ ପରିଣତ କରି ଭାରତକୁ ସ୍ୱଚ୍ଛତା ଦିଗରେ ଆଗେଇ ନେବା ଏବଂ ବର୍ତ୍ତମାନ ସୁଦ୍ଧା ଗ୍ରହଣ କରାଯାଇଥିବା କାର୍ଯ୍ୟକ୍ରମମାନଙ୍କୁ ସୂଚାଇବ । ଆଜକୁ ଶହେ ବର୍ଷ ପୂର୍ବେ ଭାରତୀୟମାନେ ସତ୍ୟାଗ୍ରହୀ ହୋଇ ଉପନିବେଶବାଦ ବିରୋଧରେ ସଂଗ୍ରାମ କରିଥିଲେ । ଆଜି ଆସନ୍ତୁ, ଆମେ ସଭିଏଁ ସତ୍ୟାଗ୍ରହୀ ହେବା ଏବଂ ଏକ ସ୍ୱଚ୍ଛ ଭାରତ ନିର୍ମାଣ କରିବା । ଚମ୍ପାରନ ସତ୍ୟାଗ୍ରହ ଏକ ଐତିହାସିକ ଗଣ ଆନ୍ଦୋଳନ ଥିଲା ଯାହାକୁ ବାପୁ ନେତୃତ୍ୱ ପ୍ରଦାନ କରିଥିଲେ । ଏବଂ ଏହାର ପ୍ରଭାବ ଢ଼େର୍ ପ୍ରଭାବୀ ଥିଲା” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବାୟୁସେନା ଦିବସ ଅବସରରେ ଭାରତୀୟ ବାୟୁ ସେନାକୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ବାୟୁସେନା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ବାୟୁ ସେନା ସଦସ୍ୟ ଓ ସେମାନଙ୍କ ପରିବାରବର୍ଗଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ବାୟୁସେନା ଦିବସ ଅବସରରେ ଆମର ବାୟୁ ଯୋଦ୍ଧା ଓ ସେମାନଙ୍କ ପରିବାରବର୍ଗଙ୍କୁ ଶୁଭେଚ୍ଛା । ଭାରତୀୟ ବାୟୁ ସେନା ବୀରତ୍ୱ, ନିଷ୍ଠା ଓ ଦକ୍ଷତାର ଅନ୍ୟ ନାମ । ଦେଶକୁ ସୁରକ୍ଷା ପ୍ରଦାନ ଓ ଆହ୍ୱାନ ବେଳେ ମାନବିକ ମୂଲ୍ୟବୋଧ ପ୍ରଦର୍ଶନ ମାଧ୍ୟମରେ ସେମାନେ ନିଜକୁ ଅନନ୍ୟ କରି ପାରିଛନ୍ତି ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ଓମାନ-ଭାରତ ମିଳିତ ବ୍ୟାପାର ପରିଷଦର ସଦସ୍ୟ

ଓମାନ-ଭାରତ ମିଳିତ ବ୍ୟାପାର ପରିଷଦର ଏକ 30 ଜଣିଆ ଓମାନ ଯୁବ ବାଣିଜ୍ୟ ନେତୃମଣ୍ଡଳୀ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀଙ୍କ ସହ ଆଲୋଚନା କାଳରେ ସେମାନେ ଦୁଇ ଦେଶ ମଧ୍ୟରେ ରହିଆସିଥିବା ଦୀର୍ଘ ସାମୁଦ୍ରିକ ବାଣିଜ୍ୟ ସମ୍ବନ୍ଧ ଓ ମିଳିତ ଐତିହ୍ୟ ସମ୍ପର୍କରେ ମତ ବିନିମୟ କରିଥିଲେ । କଥାବାର୍ତ୍ତା ବେଳେ ଦୁଇ ଦେଶ ମଧ୍ୟରେ ଖାଦ୍ୟ ଓ ଶକ୍ତି ନିରାପତ୍ତା କ୍ଷେତ୍ରରେ ଅଧିକ ସହଯୋଗ ଲାଗି ରହିଥିବା ବ୍ୟାପକ ସୁଯୋଗ ଉପରେ ପ୍ରଧାନମନ୍ତ୍ରୀ ଗୁରୁତ୍ଵାରୋପ କରିଥିଲେ । ପବିତ୍ର ରମଜାନ ମାସ ଆରମ୍ଭ ହେଉଥିବା ପରିପ୍ରେକ୍ଷୀରେ ଓମାନ ସୁଲତାନଙ୍କୁ ପ୍ରଧାନମନ୍ତ୍ରୀ ଶୁଭେଚ୍ଛା ଓ ଅଭିନନ୍ଦନ ଜଣାଇଥିଲେ ।
ମ୍ୟୁନିକ ଆକ୍ରମଣ ମୃତ୍ୟୁ ଘଟଣାରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ମ୍ୟୁନିକ ଆକ୍ରମଣରେ ପ୍ରାଣ ହାନି ଯୋଗୁଁ ଗଭୀର ଶୋକ ବ୍ୟକ୍ତ କରିଛନ୍ତି । “ମ୍ୟୁନିକରେ ସଂଘଟିତ ଭୀଷଣ ଆକ୍ରମଣରେ ଆମେ ଅତ୍ୟନ୍ତ ଦୁଃଖିତ ଏବଂ ମର୍ମାହତ । ଏହି ଆକ୍ରମଣରେ ମୃତାହତଙ୍କ ପରିବାରବର୍ଗଙ୍କ ପ୍ରତି ପ୍ରାର୍ଥନା ଓ ସମବେଦନା ଜଣାଉଛୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
କିନୌରରେ ଭୂସ୍ଖଳଖଜନିତ ମୃତକଙ୍କ ପାଇଁ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

କିନୌର ଭୂସ୍ଖଳନ ଯୋଗୁଁ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି, “କିନୌର ଭୂସ୍ଖଳନ ଘଟଣା ବେଶ ଦୁଃଖଦାୟକ । ଦୁଃଖର ଏହି ମୂହୁର୍ତ୍ତରେ ପ୍ରାଣ ହରାଇଥିବା ବ୍ୟକ୍ତିଙ୍କ ପରିବାରକୁ ସମବେଦନା ଜଣାଉଛି । ଆହତମାନଙ୍କ ଦ୍ରୁତ ଆରୋଗ୍ୟ କାମନା କରୁଛି । ଉଦ୍ଧାର କାର୍ଯ୍ୟ ଜାରି ରହିଛି ଓ ସେଠାରେ ଫସି ରହିଥିବା ଲୋକଙ୍କୁ ଉଦ୍ଧାର କରିବାକୁ ସମସ୍ତ ପ୍ରକାର ଉଦ୍ୟମ ହେଉଛି ।”
ଇସ୍ରାଏଲରେ ପ୍ରବାସୀ ଭାରତୀୟଙ୍କୁ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବୁଧବାର ଦିନ ଇସ୍ରାଏଲ ରାଜଧାନୀ ତେଲ୍ ଆଭିଭ୍ ଠାରେ ଆୟୋଜିତ କାର୍ଯ୍ୟକ୍ରମରେ ସ୍ଥାନୀୟ ପ୍ରବାସୀ ଭାରତୀଙ୍କୁ ଉଦ୍ବୋଧନ ଦେଇଥିଲେ । ପ୍ରଥମ ଭାରତୀୟ ପ୍ରଧାନମନ୍ତ୍ରୀ ଭାବେ ସେ ଇସ୍ରାଏଲ ଆସିଥିବା ଏବଂ ଦେଶ ସ୍ୱାଧୀନ ହେବାର 70 ବର୍ଷ ପରେ ଜଣେ ଭାରତୀୟ ପ୍ରଧାନମନ୍ତ୍ରୀ ଭାବେ ସେ ଇସ୍ରାଏଲ ପହଞ୍ଚିଥିବା କହି ପ୍ରଧାନମନ୍ତ୍ରୀ ନିଜ ଅଭିଭାଷଣ ଆରମ୍ଭ କରିଥିଲେ । ତାଙ୍କ ଗସ୍ତ ସମୟରେ ଭବ୍ୟ ସ୍ୱାଗତ ଏବଂ ଆତିଥ୍ୟ ପାଇଁ ସେ ଇସ୍ରାଏଲ ପ୍ରଧାନମନ୍ତ୍ରୀ ବେଞ୍ଜାମିନ୍ ନେତାନ୍ୟାହୁଙ୍କୁ ଅଭିବାଦନ ଜଣାଇଥିଲେ । ସେ କହିଥିଲେ ଯେ ଯଦିଓ ଦୁଇ ଦେଶ ମଧ୍ୟରେ କୂଟନୈତିକ ସମ୍ପର୍କ ମାତ୍ର 25 ବର୍ଷ ପୁରୁଣା, ତଥାପି ଶହ ଶହ ବର୍ଷ ଧରି ଭାରତ ଏବଂ ଇସ୍ରାଏଲ ମଧ୍ୟରେ ସମ୍ପର୍କ ରହିଆସିଛି । ସେ ଶୁଣିଛନ୍ତି ଯେ ତ୍ରୟୋଦଶ ଶତାବ୍ଦୀରେ ଭାରତୀୟ ସୁଫି ସନ୍ଥ ବାବା ଫରିଦ ଜେରୁଜେଲମ ଆସିଥିଲେ ଏବଂ ଏଠାକାର ଏକ ଗୁମ୍ଫାରେ ଧ୍ୟାନ କରିଥିଲେ । ପ୍ରଧାନମନ୍ତ୍ରୀ ଭାରତ ଏବଂ ଇସ୍ରାଏଲ ମଧ୍ୟରେ ଥିବା ସମ୍ପର୍କ ଅନେକ ପରମ୍ପରା, ସଂସ୍କୃତି, ବିଶ୍ୱାସ ଏବଂ ବନ୍ଧୁତା ଉପରେ ଆଧାରିତ ବୋଲି ବର୍ଣ୍ଣନା କରିଥିଲେ । ଭାରତ ଏବଂ ଇସ୍ରାଏଲରେ ପାଳିତ ହେଉଥିବା କେତେକ ପର୍ବପର୍ବାଣିରେ ସାମଞ୍ଜସ୍ୟ ରହିଥିବା ସେ ଉଲ୍ଲେଖ କରିଥିଲେ । ଏହି ପରିପ୍ରେକ୍ଷୀରେ ସେ ହୋଲି ଏବଂ ପୁରିମ୍ ଏବଂ ଦିପାବଳି ଓ ହନୁକାହ୍ ମଧ୍ୟରେ ସାମଞ୍ଜସ୍ୟ ରହିଥିବା ଉଲ୍ଲେଖ କରିଥିଲେ । ପ୍ରଧାନମନ୍ତ୍ରୀ ଇସ୍ରାଏଲର ପ୍ରଶଂସନୀୟ ପ୍ରଯୁକ୍ତି ବିକାଶ, ବୀରତ୍ୱର ଦୀର୍ଘସ୍ଥାୟୀ ପରମ୍ପରା ଏବଂ ଦେଶପାଇଁ ପ୍ରାଣବଳି ଦେବାର ଉତ୍ସାହକୁ ପ୍ରଶଂସା କରିଥିଲେ । ପ୍ରଥମ ବିଶ୍ୱଯୁଦ୍ଧ ସମୟରେ ହାଇଫାର ମୁକ୍ତି ପାଇଁ ଭାରତୀୟ ସୈନିକମାନଙ୍କ ଉଲ୍ଲେଖନୀୟ ଭୂମିକା ବିଷୟରେ ପ୍ରଧାନମନ୍ତ୍ରୀ ସ୍ମରଣ କରାଇଦେଇଥିଲେ । ଭାରତ ଏବଂ ଇସ୍ରାଏଲ ସମାଜ ପ୍ରତି ଭାରତୀୟ ଇହୁଦୀ ସମ୍ପ୍ରଦାୟର ଉଲ୍ଲେଖନୀୟ ଯୋଗଦାନ ବିଷୟରେ ମଧ୍ୟ ସେ ଉଲ୍ଲେଖ କରିଥିଲେ । ଇସ୍ରାଏଲରେ ନବସୃଜନ ତଥା ନବୋନ୍ମେଷର ଉତ୍ସାହକୁ ପ୍ରଶଂସା କରିବା ସହ ଭୂ-ତାପଜ(Geo-Thermal) ବିଦ୍ୟୁତ, ସୌର ପାନେଲ୍, କୃଷି-ଜୈବପ୍ରଯୁକ୍ତି କୌଶଳ ଏବଂ ସୁରକ୍ଷା କ୍ଷେତ୍ରରେ ଇସ୍ରାଏଲ ବ୍ୟାପକ ଅଗ୍ରଗତି କରିଥିବା କହି ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ନିକଟ ଅତୀତରେ ଭାରତରେ ନିଆଯାଇଥିବା ସଂସ୍କାରମୂଳକ ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀ ସମ୍ୟକ ଆଲୋକପାତ କରିଥିଲେ । GST ବ୍ୟବସ୍ଥାର ପ୍ରଚଳନ, ସ୍ଵଚ୍ଛ ଓ ପାରଦର୍ଶୀ ଢଙ୍ଗରେ ପ୍ରାକୃତିକ ସମ୍ବଳର ନିଲାମ, ବୀମା ଏବଂ ବ୍ୟାଙ୍କିଙ୍ଗ କ୍ଷେତ୍ରରେ ସଂସ୍କାର ଏବଂ ଦକ୍ଷତା ବିକାଶ ଆଦି ସମ୍ପର୍କରେ ସେ ଉଲ୍ଲେଖ କରିଥିଲେ । ସେ କହିଥିଲେ ଯେ ସରକାର 2022 ସୁଦ୍ଧା କୃଷକଙ୍କ ଆୟ ଦୁଇ ଗୁଣା କରିବା ଲାଗି ଲକ୍ଷ୍ୟ ରଖିଛନ୍ତି । ଭାରତରେ ଦ୍ୱିତୀୟ ସବୁଜ ବିପ୍ଳବ ଆଣିବା ପାଇଁ ଇସ୍ରାଏଲର ସହଭାଗୀତା ଅତ୍ୟନ୍ତ ଗୁରୁତ୍ୱପୂର୍ଣ୍ଣ । ସେ କହିଥିଲେ ଯେ ବିଜ୍ଞାନ, ନବୋନ୍ମେଷ ଏବଂ ଗବେଷଣା ଭବିଷ୍ୟତରେ ଭାରତ ଏବଂ ଇସ୍ରାଏଲ ସମ୍ପର୍କର ଆଧାର ହେବ । ଆଜି ଦିନର ପ୍ରାରମ୍ଭରେ ସେ 26/11 ମୁମ୍ବାଇ ଆତଙ୍କବାଦୀ ଆକ୍ରମଣରୁ ବଞ୍ଚିଯାଇଥିବା ବାଳକ ମୋଶ ହୋଲଜ୍ବର୍ଗଙ୍କୁ ଭେଟିବା ସମ୍ପର୍କରେ ସେ ଉଲ୍ଲେଖ କରିଥିଲେ । ଇସ୍ରାଏଲରେ ବାଧ୍ୟତାମୂଳକ ସେନା ଚାକିରି କରିଥିଲେ ସୁଦ୍ଧା ଭାରତୀୟ ସମ୍ପ୍ରଦାୟର ଇହୁଦୀ ଲୋକମାନଙ୍କୁ ଓସିଆଇ କାର୍ଡ ଦିଆଯିବ ବୋଲି ପ୍ରଧାନମନ୍ତ୍ରୀ ପ୍ରତିଶ୍ରୁତି ଦେଇଥିଲେ । ସେ କହିଥିଲେ ଇସ୍ରାଏଲରେ ଭାରତୀୟ ସଂସ୍କୃତି କେନ୍ଦ୍ର ପ୍ରତିଷ୍ଠା କରାଯିବ । ସେ ଆହୁରି ମଧ୍ୟ କହିଥିଲେ ଯେ ଖୁବଶୀଘ୍ର ଦିଲ୍ଲୀ, ମୁମ୍ବାଇ ଏବଂ ତେଲ ଆଭିଭ୍ ମଧ୍ୟରେ ସିଧାସଳଖ ବିମାନ ଯୋଗାଯୋଗ ବ୍ୟବସ୍ଥା ହେବ ।
ହୋମିଓପାଥି ଏବଂ ପାରମ୍ପରିକ ଚିକିତ୍ସା ପଦ୍ଧତି କ୍ଷେତ୍ରରେ ଭାରତ, ବ୍ରାଜିଲ ସହଯୋଗ ବୁଝାମଣାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ପାରମ୍ପରିକ ଚିକିତ୍ସା ପଦ୍ଧତି ଏବଂ ହୋମିଓପାଥି କ୍ଷେତ୍ରରେ ସହଯୋଗ ଲାଗି ଭାରତ ଏବଂ ବ୍ରାଜିଲ ମଧ୍ୟରେ ବୁଝାମଣାପତ୍ର (ଏମଓୟୁ)କୁ ମଞ୍ଜୁରି ଦେଇଛନ୍ତି । ଲାଭ : ଏହି ଏମଓୟୁ ଦ୍ୱାରା ପାରମ୍ପରିକ ଚିକିତ୍ସା ପଦ୍ଧତି କ୍ଷେତ୍ରରେ ଭାରତ ଏବଂ ବ୍ରାଜିଲ ମଧ୍ୟରେ ଦ୍ୱିପାକ୍ଷିକ ସହଯୋଗ ବୃଦ୍ଧି ପାଇବ । ଭାରତ ଏବଂ ବ୍ରାଜିଲର ସହଭାଗୀ ସାଂସ୍କୃତିକ ଐତିହ୍ୟକୁ ଧ୍ୟାନରେ ରଖି ଏହି ଏମଓୟୁ ଉଭୟ ଦେଶ ପାଇଁ ଯଥେଷ୍ଟ ଗୁରୁତ୍ୱପୂର୍ଣ୍ଣ ସାବ୍ୟସ୍ତ ହେବ ।
ଏସୀୟ ଚାମ୍ପିଅନ୍ସ ଟ୍ରଫି ୨୦୧୬ ବିଜୟିନୀ ଭାରତୀୟ ମହିଳା ହକି ଦଳକୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଏସୀୟାନ ଚାମ୍ପିଅନ୍ସ ଟ୍ରଫି ୨୦୧୬ରେ ଭାରତୀୟ ମହିଳା ହକି ଦଳର ବିଜୟ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ଏସୀୟାନ ଚାମ୍ପିଅନ୍ସ ଟ୍ରଫି ୨୦୧୬ ବିଜୟୀ ଆମ ମହିଳା ହକି ଦଳକୁ ଅଭିନନ୍ଦନ । ଭାରତୀୟ ହକି ପାଇଁ ଏହା ଏକ ଖୁସିର ମୂହୁର୍ତ୍ତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତ ସହ ମୁକ୍ତ ବାଣିଜ୍ୟ ରାଜିନାମାକୁ ଅଷ୍ଟ୍ରେଲିଆ ସଂସଦର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ, ଅଷ୍ଟ୍ରେଲିଆ ସଂସଦରେ ଭାରତ ସହ ମୁକ୍ତ ବାଣିଜ୍ୟ ରାଜିନାମା ଅନୁମୋଦିତ ହୋଇଥିବାରୁ ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ଆନ୍ଥୋନୀ ଆଲବାନିଜଙ୍କୁ ଧନ୍ୟବାଦ ଜଣାଇଛନ୍ତି । ଅର୍ଥନୈତିକ ସହଯୋଗ ଓ ବାଣିଜ୍ୟ ରାଜିନାମା (ଇସିଟିଏ)କୁ ମଧ୍ୟ ଆମ ବ୍ୟବସାୟୀ ଗୋଷ୍ଠୀ ସ୍ୱାଗତ କରିବେ ଓ ଭାରତ- ଅଷ୍ଟ୍ରେଲିଆ ବ୍ୟାପକ ରଣନୈତିକ ଭାଗିଦାରୀକୁ ଆହୁରି ମଜବୁତ କରିବ ବୋଲି ଶ୍ରୀ ମୋଦୀ କହିଛନ୍ତି । ଅଷ୍ଟ୍ରେଲିଆ ପ୍ରଧାନମନ୍ତ୍ରୀ ଆନ୍ଥୋନୀ ଆଲବାନିଜଙ୍କ ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଧନ୍ୟବାଦ ପ୍ରଧାନମନ୍ତ୍ରୀ @AlboMP! ଲାଗୁ ହୋଇଥିବା ଭାରତ- ଅଷ୍ଟ୍ରେଲିଆ ଇସିଟିଏକୁ ଆମ ବ୍ୟବସାୟୀ ଗୋଷ୍ଠୀ ବେଶ ସ୍ୱାଗତ କରିବେ ଓ ଏହା ଭାରତ- ଅଷ୍ଟ୍ରେଲିଆ ବ୍ୟାପକ ରଣନୈତିକ ଭାଗିଦାରୀକୁ ଆହୁରି ମଜବୁତ କରିବ ।”
ବିଶ୍ୱ ଯୁଦ୍ଧରେ ଇଟାଲୀରେ ଲଢିଥିବା ଭାରତୀୟ ସୈନିକଙ୍କ ସ୍ମରଣ ସଭାରେ ଭାଗ ନେଇଥିବା ଶିଖ ସମ୍ପ୍ରଦାୟ ଓ ସଂସ୍ଥାର ପ୍ରତିନିଧିଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଥମ ଓ ଦ୍ୱିତୀୟ ବିଶ୍ୱ ଯୁଦ୍ଧରେ ଇଟାଲୀରେ ଲଢିଥିବା ଭାରତୀୟ ସୈନିକଙ୍କ ସ୍ମରଣ ସଭାରେ ଭାଗ ନେଇଥିବା ବିଭିନ୍ନ ସମ୍ପ୍ରଦାୟର ସଦସ୍ୟଙ୍କ ସହ ଶିଖ ସମ୍ପ୍ରଦାୟ ଓ ସଂସ୍ଥାର ପ୍ରତିନିଧିମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭେଟି ଆଲୋଚନା କରିଛନ୍ତି । ଏହି ଯୁଦ୍ଧଗୁଡିକରେ ବୀରତ୍ୱ ପ୍ରଦର୍ଶନ କରିଥିବା ଭାରତୀୟ ସୈନିକଙ୍କୁ ପ୍ରଧାନମନ୍ତ୍ରୀ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ ।
ରାଜ୍ୟଗୁଡ଼ିକର ମୁଖ୍ୟସଚିବମାନଙ୍କ ସହ ଦୁଇ ଦିନ ବିତାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦିଲ୍ଲୀରେ ରାଜ୍ୟ ଗୁଡ଼ିକର ମୁଖ୍ୟ ସଚିବମାନଙ୍କ ଦୁଇ ଦିନିଆ ସମ୍ମିଳନୀରେ ଯୋଗ ଦେଇଥିଲେ, ଯାହା ଆଜି ସମାପ୍ତ ହୋଇଛି। ଗୋଟିଏ ଟ୍ୱିଟ ଥ୍ରେଡରେ, ପ୍ରଧାନମନ୍ତ୍ରୀ ମୁଖ୍ୟ ସଚିବମାନଙ୍କ ସହ କଥାବାର୍ତ୍ତା ବେଳେ ଯେଉଁ ସବୁ ବିଷୟ ଉପରେ ଗୁରୁତ୍ୱ ଦେଇଥିଲେ, ତାହା ଉପରେ ବର୍ଣ୍ଣନାକରିଛନ୍ତି। ସେ ଟ୍ୱିଟ କରିଛନ୍ତି: ‘‘ଗତ ଦୁଇ ଦିନରେ, ଆମେ ଦିଲ୍ଲୀରେ ମୁଖ୍ୟ ସଚିବମାନଙ୍କ ସମ୍ମିଳନୀରେ ବ୍ୟାପକ ଆଲୋଚନା ଦେଖିବାକୁ ପାଇଛୁ। ଆଜି ମୋର ବକ୍ତବ୍ୟ ବେଳେ, ସେହି ବିଷୟ ଗୁଡ଼ିକର ଏକ ବିସ୍ତୃତ ଶୃଙ୍ଖଳା ଉପରେ ଗୁରୁତ୍ୱ ଦେଇଥିଲି, ଯାହା ଲୋକମାନଙ୍କ ଜୀବନକୁ ଉନ୍ନତ କରିପାରିବ ଏବଂ ଭାରତର ବିକାଶପଥକୁ ମଜବୁତ କରିପାରିବ। ବିଶ୍ୱର ଦୃଷ୍ଟି ଭାରତ ଉପରେ ରହିଥିବା ବେଳେ ଆମର ଯୁବଗୋଷ୍ଠୀଙ୍କ ସମୃଦ୍ଧ ପ୍ରତିଭା ସହିତ, ଆଗାମୀ ବର୍ଷ ଗୁଡ଼ିକ ଆମ ଦେଶର ହେବାକୁ ଯାଉଛି। ଏଭଳି ସମୟରେ ଭିତ୍ତିଭୂମି, ନିବେଶ, ନବସୃଜନ ଏବଂ ସମାବେଶନର ୪ସ୍ତମ୍ଭ, ସମସ୍ତ କ୍ଷେତ୍ରରେ ସୁଶାସନକୁ ସମୃଦ୍ଧ କରିବା ଲାଗି ଆମ ପ୍ରୟାସଗୁଡ଼ିକୁ ଆଗକୁ ବଢ଼ାଇବ। ମୋର ଦୃଢ଼ ବିଶ୍ୱାସ ଯେ ଆମକୁ ନିଜ ଏମଏସଏମଇ କ୍ଷେତ୍ରକୁ ଲଗାତର ମଜଭୁତ କରିବାକୁହେବ। ଆତ୍ମନିର୍ଭର ହେବା ଏବଂ ଅର୍ଥନୈତିକ ବିକାଶ ଲାଗି ଏହା ଅତ୍ୟନ୍ତ ଗୁରୁତ୍ୱପୂର୍ଣ୍ଣ। ଏଥି ସହ ସ୍ଥାନୀୟ ଉତ୍ପାଦଗୁଡ଼ିକୁ ଲୋକପ୍ରିୟ କରାଇବା ମଧ୍ୟ ସେତିକି ମହତ୍ତ୍ୱପୂର୍ଣ୍ଣ। ଏହା ସହିତ ସେହି ବିଷୟ ଉପରେ ଗୁରୁତ୍ୱ ଦେଇଥିଲି ଯେ ଅର୍ଥବ୍ୟବସ୍ଥାର ପ୍ରତ୍ୟେକ କ୍ଷେତ୍ରରେ ଗୁଣବତ୍ତା କାହିଁକି ଆବଶ୍ୟକ। ମୁଖ୍ୟ ସଚିବ ମାନଙ୍କୁ ଅବୋଧ୍ୟ ଅନୁପାଳନ ଏବଂ ପୁରୁଣା ହୋଇଯାଇଥିବା ସେହି ଆଇନଗୁଡ଼ିକୁ ସମାପ୍ତ କରିବା ନେଇ ଧ୍ୟାନ କେନ୍ଦ୍ରିତ କରିବାକୁ ଆହ୍ୱାନ ଦେଇଥିଲି। ଏଭଳି ସମୟରେ ଯେତେବେଳେ ଭାରତ ଅନନ୍ୟ ସଂସ୍କାର ଆରମ୍ଭକରୁଛି, ଅତ୍ୟଧିକ ନିୟମ ଏବଂ ଅବୋଧ୍ୟ ପ୍ରତିବନ୍ଧକଗୁଡ଼ିକ ପାଇଁ କୌଣସି ସୁଯୋଗ ରହିନାହିଁ। ଯେଉଁ କେତେକ ଅନ୍ୟ ପ୍ରସଙ୍ଗଗୁଡ଼ିକ ଉପରେ ମୁଁ ଆଲୋକପାତ କରିଥିଲି, ସେଥିରେ ପିଏମ ଗତିଶକ୍ତି ଏବଂ ଏହି ଭିଜନକୁ ସାକାର କରିବା ଲାଗି କିଭଳି ତାଳ ମେଳ ରଖାଯାଇପାରିବ, ତାହା ସାମିଲ ଥିଲା। ମିଶନ ‘ଲାଇଫ’ରେ ଉତ୍ସାହ ଭରିବା ଏବଂ ବୃହତମାତ୍ରାରେ ସାମୂହିକ ଭାଗୀଦାରି ସହ ମିଲେଟର ଅନ୍ତର୍ଜାତୀୟ ବର୍ଷକୁ ଚିହ୍ନିତ କରିବାପାଇଁ ଆହ୍ୱାନ ଦେଇଥିଲି।’’
ଟୋକିଓ ଅଲିମ୍ପିକ୍ସ-୨୦୨୦ରେ ବ୍ରୋଞ୍ଜ ପଦକ ବିଜେତା ଭାରତୀୟ ପୁରୁଷ ହକି ଟିମକୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ଟୋକିଓ ଅଲିମ୍ପିକ୍ସ-୨୦୨୦ରେ ବ୍ରୋଞ୍ଜ ପଦକ ବିଜୟୀ ହୋଇଥିବାରୁ ଭାରତୀୟ ପୁରୁଷ ହକି ଟିମକୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ । ପ୍ରଧାନମନ୍ତ୍ରୀ କହିଛନ୍ତି, ଏହି ସଫଳତା ଯୋଗୁ ସେମାନେ ସମଗ୍ର ଦେଶର, ବିଶେଷ କରି ଯୁବ ପିଢ଼ିର ସ୍ୱପ୍ନକୁ ସଫଳ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି: ‘ଐତିହାସିକ! ଏକ ଦିନ ଯାହାକି ପ୍ରତ୍ୟେକ ଭାରତୀୟଙ୍କ ମାନସପଟ୍ଟରେ ଲିପିିବଦ୍ଧ ହୋଇ ରହିବ । ବ୍ରୋଞ୍ଜ ବିଜୟୀ ହୋଇଥିବାରୁ ଆମ ପୁରୁଷ ହକି ଟିମକୁ ଅଭିନନ୍ଦନ । ଏହି ସଫଳତା ଫଳରେ ସେମାନେ ସମଗ୍ର ଦେଶର, ବିଶେଷ କରି ଯୁବ ପିଢ଼ିର ସ୍ୱପ୍ନକୁ ସଫଳ କରିଛନ୍ତି । ଆମ ହକି ଟିମ ପାଇଁ ଭାରତ ଗର୍ବିତ ।’
ଶ୍ରୀ ଗୁରୁ ନାନକ ଦେବଙ୍କ ଜୟନ୍ତୀରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଗୁରୁ ନାନକ ଜୟନ୍ତୀ ଅବସରରେ ଶ୍ରୀ ଗୁରୁ ନାନକ ଦେବଙ୍କ ପ୍ରତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ “ଶ୍ରୀ ଗୁରୁ ନାନକ ଦେବଜୀ ଆମକୁ ସତ୍ୟ, ସଚ୍ଚୋଟତା ଏବଂ କରୁଣାର ମାର୍ଗ ଦେଖାଇଛନ୍ତି । ସମାଜରୁ ଅନ୍ୟାୟ ଏବଂ ଅସମାନତା ଦୂର କରିବା ଲାଗି ସେ ପ୍ରତିବଦ୍ଧ ଥିଲେ । ସେ ଶିକ୍ଷାର ଶକ୍ତି ଉପରେ ମଧ୍ୟ ବିଶ୍ୱାସ କରୁଥିଲେ । ଆମେ ତାଙ୍କ ଜୟନ୍ତୀରେ ତାଙ୍କୁ ମଥାନତ ପୂର୍ବକ ତାଙ୍କର ପ୍ରେରଣାଦାୟୀ ବିଚାରର ସ୍ମରଣ କରିବା ।”
ଏମ୍ଏସ୍ ସ୍ୱାମୀନାଥନଙ୍କ ଉପରେ ଦୁଇଟି ପୁସ୍ତକ ଉନ୍ମୋଚନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିଶିଷ୍ଟ କୃଷି ବିଜ୍ଞାନୀ ଡ.ଏମ୍ଏସ୍ ସ୍ୱାମୀନାଥନଙ୍କ ଉପରେ ଦୁଇ ଭାଗ ବିଶିଷ୍ଟ ପୁସ୍ତକ ଉନ୍ମୋଚନ କରିଛନ୍ତି । ଏହି ସିରିଜର ନାଁ ରହିଛି –  ଏମ୍ ଏସ୍ ସ୍ୱାମୀନାଥନ୍ ପ୍ରଧାନମନ୍ତ୍ରୀଙ୍କୁ ତାଙ୍କ ବକ୍ତବ୍ୟ ଲାଗି ଧନ୍ୟବାଦ ଅର୍ପଣ କରିଥିଲେ । ସେ ପ୍ରଯୁକ୍ତି ଏବଂ ସାଧାରଣ ନୀତି ମଧ୍ୟରେ ସମ୍ମିଶ୍ରଣ ଉପରେ ଗୁରୁତ୍ୱାରୋପ କରିଥିଲେ ।
ରାଷ୍ଟ୍ରୀୟ କ୍ରିଡା ଦିବସରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ରାଷ୍ଟ୍ରୀୟ କ୍ରିଡା ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ କ୍ରୀଡାପ୍ରେମୀଙ୍କୁ ଅଭିନନ୍ଦନ ଜଣାଇବା ସହିତ କ୍ରିଡା ଏବଂ ଖେଳୁଆଡ ମନୋବୃତ୍ତି ଆମ ସମାଜରେ ସବୁବେଳେ ଝଲସିବ ବୋଲି ଆଶାବ୍ୟକ୍ତ କରିଛନ୍ତି । “ରାଷ୍ଟ୍ରୀୟ କ୍ରିଡା ଦିବସରେ ମୁଁ ଭାରତର ସମସ୍ତ କ୍ରିଡାପ୍ରେମୀଙ୍କୁ ଅଭିନନ୍ଦନ ଜଣାଉଛି । ଆଶା କରୁଛି କ୍ରିଡା ଏବଂ କ୍ରୀଡା ମନୋଭାବ ଆମ ସମାଜରେ ଝଲସିବ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସେଣ୍ଟ ପିଟର୍ସବର୍ଗ ବୌଦ୍ଧ ମନ୍ଦିରର ମୁଖ୍ୟ ପୂଜକଙ୍କୁ ଉର୍ଗା କାଞ୍ଜୁର ପ୍ରଦାନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜାମ୍ପା ଡ଼ୋନୋର, ବୁଡ଼ା ବାଲଝିଏଭିଚ୍ ବାଦମାୟେଭଙ୍କୁ 100 ଖଣ୍ଡ ବିଶିଷ୍ଟ ଉର୍ଗା କାଞ୍ଜୁର ଉପହାର ପ୍ରଦାନ କରିଛନ୍ତି । ଶ୍ରୀ ବାଦମାୟେଭ ହେଉଛନ୍ତି ସେଣ୍ଟ୍ ପିଟର୍ସବର୍ଗ ସ୍ଥିତ ଦାତସାନ୍ ଗୁଞ୍ଜେଚୋଇନେଇ ବୌଦ୍ଧ ମନ୍ଦିରର ମୁଖ୍ୟ ପୂଜକ । ଏହି ତିବ୍ଦତୀୟ କାଞ୍ଜୁରର ଉର୍ଗା ସଂସ୍କରଣ 1955 ମସିହା ପର୍ଯ୍ୟନ୍ତ ଲୋକଲୋଚନକୁ ଆସିନଥିଲା । 1955 ମସିହାରେ ପ୍ରଫେସର ରଘୁବୀର ଏହାର ସଂପୂର୍ଣ୍ଣ 104 ଖଣ୍ଡକୁ ଭାରତକୁ ଆଣିଥିଲେ । ଏହାର ଗୋଟିଏ ଖଣ୍ଡରେ କେବଳ ପୁସ୍ତକ ସୂଚୀ ରହିଛି । ଏହାର ବିଶେଷ ଐତିହାସିକ ଦୁର୍ଲଭତାକୁ ଅନୁଭବ କରି ମଙ୍ଗୋଲିଆ ପ୍ରଜାତନ୍ତ୍ରର ପ୍ରଧାନମନ୍ତ୍ରୀ ଏହି ପ୍ରାଚୀନ ଗ୍ରନ୍ଥ ପ୍ରଫେସର ରଘୁବୀରଙ୍କୁ ଉପହାର ସ୍ୱରୂପ ପ୍ରଦାନ କରିଥିଲେ । 1908 ମସିହାରୁ 1920 ମସିହା ମଧ୍ୟରେ ଏହି କାଞ୍ଜୁରକୁ ସଂଶୋଧନ, ସଂପାଦନା ଏବଂ ଜାଇଲୋଜ୍ରାଫ କରାଯାଇଥିଲା । ମଙ୍ଗୋଲିଆର ଶେଷ ଜିକୁନଦାମ୍ପାଙ୍କ ସହାୟତାରେ ଏହି କାର୍ଯ୍ୟ କରାଯାଇଥିଲା । ଏହାକୁ ପରେ ଡ଼େର୍ଜେ ଓ ଦୁଇଟି ଚୀନ୍ ସଂସ୍କରଣ(ରିଗ୍ୟାପାର-ମାଗ ଉଇସ୍) ସହ ମିଶ୍ରଣ କରାଯାଇଥିଲା । ସାଲ-ପା କାଞ୍ଜୁର ଶୃଙ୍ଖଳା ଏଥିରେ ଅତୁଟ ରହିଛି ଯାହାକି ହାଫାନ-ଥାନ୍-ମା ପ୍ରାଚୀନ ସୂଚୀ ଉପରେ ଆଧାରିତ । ଏହାର ଆକାର ( 35 ସେଣ୍ଟିମିଟର ଲମ୍ବ ଏବଂ 25 ସେଣ୍ଟିମିଟର ପ୍ରସ୍ଥ) ଯାହାକି ଅନ୍ୟ ଜ୍ଞାତ ଜାଇଲୋଗ୍ରାଫ୍ ସଂସ୍କରଣମାନଙ୍କ ଠାରୁ କ୍ଷୁଦ୍ର ।
ରାଷ୍ଟ୍ରୀୟ ଗ୍ରାମୀଣ ସ୍ୱରାଜ ଅଭିଯାନର ଶୁଭାରମ୍ଭ କଲେ ପ୍ରଧାନମନ୍ତ୍ରୀ; ଆଗାମୀ 5 ବର୍ଷ ମଧ୍ୟରେ ଆଦିବାସୀଙ୍କ ସାମଗ୍ରୀକ ବିକାଶ ପାଇଁ ଉନ୍ମୋଚିତ ହେଲା ମାର୍ଗଚିତ୍ର

ମଧ୍ୟପ୍ରଦେଶର ମାଣ୍ଡଲାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗ୍ରାମୀଣ ସ୍ୱରାଜ ଅଭିଯାନ ଆଜି ଆରମ୍ଭ କରିଛନ୍ତି । ଏହି ଅବସରରେ ସେ ଆଦିବାସୀମାନଙ୍କର ସାମଗ୍ରୀକ ବିକାଶ ପାଇଁ ଆଗାମୀ 5 ବର୍ଷ ନିମନ୍ତେ ଏକ ମାର୍ଗଚିତ୍ର ବା ରୋଡମ୍ୟାପକୁ ଉନ୍ମୋଚନ କରିଥିଲେ । ରାଷ୍ଟ୍ରୀୟ ଗ୍ରାମୀଣ ସ୍ୱରାଜ ଅଭିଯାନ ଆରମ୍ଭ ଅବସରରେ ପ୍ରଧାନମନ୍ତ୍ରୀ ମଧ୍ୟପ୍ରଦେଶର ମାଣ୍ଡଲା ଜିଲ୍ଲା ଅନ୍ତର୍ଗତ ମାନେରୀଠାରେ ଭାରତୀୟ ତୈଳ ନିଗମ ପକ୍ଷରୁ ନିର୍ମିତ ହେବାକୁ ଥିବା ଏକ ଏଲପିଜି ବଟଲିଙ୍ଗ୍ ପ୍ଲାଂଟର ଆଧାରଶିଳା ରଖିବା ସହ ସ୍ଥାନୀୟ ପ୍ରଶାସନର ଏକ ଡିରେକ୍ଟୋରି ଉନ୍ମୋଚନ କରିଥିଲେ । ବିଭିନ୍ନ କେନ୍ଦ୍ରୀୟ ଯୋଜନା ବିଶେଷ କରି ସୌଭାଗ୍ୟ ଯୋଜନା ଅଧିନରେ ଶତପ୍ରତିଶତ ବିଦ୍ୟୁତକରଣ, ମିଶନ ଇନ୍ଦ୍ରଧନୁଷ ଅଧୀନରେ ଶତପ୍ରତିଶତ ଟୀକାକରଣ ଏବଂ ଶତପ୍ରତିଶତ ଧୂମ୍ରହୀନ ରୋଷେଇ ଘର ନିର୍ମାଣ କ୍ଷେତ୍ରରେ ଉଲ୍ଲେଖନୀୟ କାର୍ଯ୍ୟ କରିଥିବା ଗ୍ରାମର ସରପଞ୍ଚମାନଙ୍କୁ ପ୍ରଧାନମନ୍ତ୍ରୀ ସମ୍ବର୍ଦ୍ଧିତ କରିଥିଲେ । ପଞ୍ଚାୟତିରାଜ ଦିବସ ପାଳନ ଅବସରରେ ଆୟୋଜିତ ଏକ ସମାବେଶରେ ପ୍ରଧାନମନ୍ତ୍ରୀ ମାଣ୍ଡଲାଠାରୁ ଦେଶର ସମସ୍ତ ନିର୍ବାଚିତ ପଞ୍ଚାୟତ ପ୍ରତିନିଧିମାନଙ୍କୁ ସମ୍ବୋଧିତ କରିଥିଲେ । ପ୍ରଧାନମନ୍ତ୍ରୀ ଦେଶର ସରପଞ୍ଚମାନଙ୍କୁ ମହାତ୍ମା ଗାନ୍ଧୀଙ୍କ ସ୍ଲୋଗାନ – ଗ୍ରାମୋଦୟରୁ ରାଷ୍ଟ୍ରୋଦୟ ଏବଂ ଗ୍ରାମସ୍ୱରାଜ ବିଷୟରେ ସ୍ମରଣ କରାଇଦେଇଥିଲେ । ଜାତୀୟ ପଞ୍ଚାୟତିରାଜ ଦିବସ ଅବସରରେ ସେ ମଧ୍ୟପ୍ରଦେଶ ଆସି ବେଶ ଆନନ୍ଦିତ ବୋଲି କହିଥିଲେ । ସେ କହିଥିଲେ ଯେ ମହାତ୍ମାଗାନ୍ଧୀ ସବୁବେଳେ ଗ୍ରାମର ମହତ୍ୱ ଉପରେ ଗୁରୁତ୍ୱ ଦେଉଥିଲେ । ଗ୍ରାମ ସ୍ୱରାଜ ଉପରେ ଆଲୋକପାତ କରି ପ୍ରଧାନମନ୍ତ୍ରୀ ଆମ ଦେଶର ଛୋଟ ଛୋଟ ଗାଁ ଗଣ୍ଡାର ବିକାଶ ଲାଗି ସମସ୍ତେ ନିଜ ନିଜର ସଂକଳ୍ପ ଦୋହରାଇବାକୁ ଆହ୍ୱାନ ଦେଇଥିଲେ । ଗ୍ରାମାଂଚଳ ବିକାଶ ସମ୍ପର୍କରେ ଆଲୋଚନା କରିବାବେଳେ ବଜେଟ୍ ବିଷୟରେ ତର୍ଜମା କରିବା ଏକ ଗୁରୁତ୍ୱପୂର୍ଣ୍ଣ କାର୍ଯ୍ୟ ବୋଲି ପ୍ରଧାନମନ୍ତ୍ରୀ କହିଥିଲେ । ତେବେ ଗତ କିଛି ବର୍ଷ ମଧ୍ୟରେ ଏହି ଧାରଣା ସମ୍ପର୍କରେ ବିଚାର ବଦଳିଯାଇଛି । ଜନସାଧାରଣ ବିଭିନ୍ନ ପ୍ରକଳ୍ପକୁ ମିଳୁଥିବା ପାଣ୍ଠିର ଠିକ୍ ସମୟରେ ସଦବିନିଯୋଗକୁ ସୁନିଶ୍ଚିତ କରିବା ଉପରେ ଗୁରୁତ୍ୱ ଦେଉଛନ୍ତି । କେବଳ ସେତିକି ନୁହେଁ, ଗ୍ରାମାଂଚଳର ଲୋକମାନେ ଏଣିକି ପ୍ରତ୍ୟେକ ପ୍ରକଳ୍ପର କାର୍ଯ୍ୟାନ୍ୱୟନରେ ସ୍ୱଚ୍ଛତା ଓ ପାରଦର୍ଶିତାକୁ ମଧ୍ୟ ଅଗ୍ରପ୍ରାଧାନ୍ୟ ଦେଉଛନ୍ତି । ପ୍ରଧାନମନ୍ତ୍ରୀ ତାଙ୍କ ଭାଷଣ ପ୍ରସଙ୍ଗରେ ଗ୍ରାମାଂଚଳର ପିଲାମାନଙ୍କ ଶିକ୍ଷାଦୀକ୍ଷା କ୍ଷେତ୍ରରେ ଅଧିକ ଯତ୍ନ ନେବାକୁ ଅଭିଭାବକମାନଙ୍କୁ ପରାମର୍ଶ ଦେଇଥିଲେ । ସେ କହିଥିଲେ ଏକ ପିଲାର ଭବିଷ୍ୟତ ପାଇଁ ଉତ୍ତମ ଶିକ୍ଷା ଅପରିହାର୍ଯ୍ୟ । ଦେଶରେ କୃଷି କ୍ଷେତ୍ରକୁ ଆତ୍ମନିର୍ଭରଶୀଳ କରିବା ଲାଗି ଗ୍ରହଣ କରାଯାଉଥିବା ପଦକ୍ଷେପଗୁଡିକ ସମ୍ପର୍କରେ ସେ ଆଲୋଚନା କରିଥିଲେ । ସାଂପ୍ରତିକ ଜଳ ସମସ୍ୟାକୁ ଦୃଷ୍ଟିରେ ରଖି ନିର୍ବାଚିତ ପଞ୍ଚାୟତ ପ୍ରତିନିଧିମାନେ ନିଜ ନିଜ ଅଂଚଳରେ ଜଳ ସଂରକ୍ଷଣ ଓ ଜଳ ଅମଳ ପ୍ରକଳ୍ପଗୁଡିକୁ ପ୍ରାଥମିକତା ଦେବାଲାଗି ପରାମର୍ଶ ଦେଇଥିଲେ । ପ୍ରତ୍ୟେକ ବୁନ୍ଦା ଜଳର ସୁଷମ ବ୍ୟବହାର ଉପରେ ପ୍ରଧାନମନ୍ତ୍ରୀ ଗୁରୁତ୍ୱ ଦେଇଥିଲେ । ଏହାଛଡା ପ୍ରଧାନମନ୍ତ୍ରୀ ଆର୍ଥିକ ସମୃକ୍ତିକରଣ ପାଇଁ ଜନଧନ ଯୋଜନାର ଆବଶ୍ୟକତା, ଆଦିବାସୀ ସଂପ୍ରଦାୟର ସଶକ୍ତିକରଣ ଲାଗି ବନ ଧନ ଯୋଜନା ଏବଂ ଚାଷୀମାନଙ୍କୁ ଆତ୍ମନିର୍ଭରଶୀଳ କରିବା ତଥା ବର୍ଜ୍ୟରୁ ସମ୍ପଦ ପ୍ରସ୍ତୁତ କରିବା ଲାଗି ଉଦିଷ୍ଟ ଗୋବର-ଧନ ଯୋଜନା ସମ୍ପର୍କରେ ବିସ୍ତୃତ ଭାବେ ବର୍ଣ୍ଣନା କରିଥିଲେ । ଗ୍ରାମର ବିକାଶ ଓ ପରିବର୍ତ୍ତନ ହେଲେ ଭାରତର ଚିତ୍ର ବଦଳିବା ସୁନିଶ୍ଚିତ ହେବ ବୋଲି ପ୍ରଧାନମନ୍ତ୍ରୀ ଏହି ଅବସରରେ ସୂଚନା ଦେଇଥିଲେ । ମହିଳାମାନଙ୍କ ସୁରକ୍ଷା ଦିଗରେ ଭାରତ ସରକାର ଇତି ମଧ୍ୟରେ ଗ୍ରହଣ କରିଥିବା ପଦକ୍ଷେପ ବିଶେଷ ଭାବେ ସହାୟକ ହେବ ବୋଲି ପ୍ରଧାନମନ୍ତ୍ରୀ ବର୍ଣ୍ଣନା କରିଥିଲେ ।
ଗୁଜରାଟର ମୁଖ୍ୟମନ୍ତ୍ରୀ ଭାବେ ଶପଥ ନେବା ପରେ ଭୂପେନ୍ଦ୍ର ପଟେଲଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜରାଟର ମୁଖ୍ୟମନ୍ତ୍ରୀ ଭାବେ ଶପଥ ନେଇଥିବା ଶ୍ରୀ ଭୂପେନ୍ଦ୍ର ପଟେଲଙ୍କୁ ଶୁଭେଚ୍ଛା ଜଣାଇଛନ୍ତି । ସେ ବିଜୟ ରୂପାନୀଙ୍କୁ ମଧ୍ୟ ପ୍ରଶଂସା କରିଛନ୍ତି ଏବଂ କହିଛନ୍ତି ମୁଖ୍ୟମନ୍ତ୍ରୀଭାବେ ୫ବର୍ଷ କାର୍ଯ୍ୟକାଳ ମଧ୍ୟରେ ବିଜୟ ରୂପାନୀ ଜନସାଧାରଣଙ୍କ କଲ୍ୟାଣ ନିମେନ୍ତେ ଅନେକ ପଦକ୍ଷେପ ନେଇଛନ୍ତି । ସେ ସମାଜର ସବୁ ବର୍ଗର ଲୋକମାନଙ୍କ ପାଇଁ ଅବିଶ୍ରାନ୍ତ ପରିଶ୍ରମ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରି କହିଛନ୍ତି; ଭୂପେନ୍ଦ୍ର ଭାଇ ଗୁଜରାଟର ମୁଖ୍ୟମନ୍ତ୍ରୀଭାବେ ଶପଥ ନେଇଥିବାରୁ ତାଙ୍କୁ ବହୁତ ବହୁତ ଶୁଭେଚ୍ଛା । ମୁଁ ତାଙ୍କୁ ବହୁ ବର୍ଷରୁ ଜାଣିଛି ଏବଂ ତାଙ୍କର ଅନୁକରଣୀୟ କାର୍ଯ୍ୟଶୈଳୀକୁ ମଧ୍ୟ ଦେଖିଛି । ସେହି କାର୍ଯ୍ୟ ବିଜେପି ସଂଗଠନ ପାଇଁ ହୋଇଥାଇ କି ସାଧାରଣ ପ୍ରଶାସନ ପାଇଁ ଏବଂ ସମସ୍ତ ସାଧାରଣ ଜନତାଙ୍କ ସେବା ପାଇଁ ହୋଇଥାଉ । ଗୁଜରାଟର ବିକାଶ କାର୍ଯ୍ୟରେ ସେ ନିଶ୍ଚିତଭାବରେ ନିଜର ଯୋଗାଦାନ ଦେଉଥିବେ । @Bhupendrapbjp ମୁଖ୍ୟମନ୍ତ୍ରୀଭାବେ ୫ବର୍ଷ କାର୍ଯ୍ୟକାଳ ମଧ୍ୟରେ ବିଜୟ ରୂପାନୀ ଲୋକମାନଙ୍କ କଲ୍ୟାଣ ପାଇଁ ବହୁ ପଦକ୍ଷେପ ନେଇଥିଲେ । ସେ ସମାଜର ସବୁବର୍ଗର ଲୋକମାନଙ୍କ ପାଇଁ ଅବିଶ୍ରାନ୍ତ ପରିଶ୍ରମ କରିଛନ୍ତି । ମୋତେ ବିଶ୍ୱାସ ଅଛି ଯେ ଆଗକୁ ମଧ୍ୟ ଜନସେବାରେ ଯୋଗଦେବେ । @vijayrupanibjp
“ସ୍ୱଚ୍ଛତା ହିଁ ସେବା” ଅଭିଯାନରେ ସାମିଲ ସଂଗଠନ ଓ ବ୍ୟକ୍ତିବିଶେଷଙ୍କୁ ପ୍ରଧାନମନ୍ତ୍ରୀଙ୍କ ସାଧୁବାଦ

“ସ୍ୱଚ୍ଛତା ହିଁ ସେବା” ଅଭିଯାନରେ ଯୋଗଦାନ ଦେଇଥିବା ବିଶିଷ୍ଟ ବ୍ୟକ୍ତିବିଶେଷ ଏବଂ ସଂଗଠନଗୁଡ଼ିକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଶଂସା କରିଛନ୍ତି । ଦେଶବ୍ୟାପୀ ପରିମଳ ଅଭିଯାନ “ସ୍ୱଚ୍ଛତା ହିଁ ସେବା” 15 ସେପ୍ଟେମ୍ବରରେ ଆରମ୍ଭ ହୋଇଥିଲା ଏବଂ ଏହା ଆଜି, ଅକ୍ଟୋବର 2 ତାରିଖ, ଗାନ୍ଧୀ ଜୟନ୍ତୀ ଅବସରରେ ଉଦ୍ଯାପିତ ହୋଇଛି, ଏହାକୁ ମଧ୍ୟ ସ୍ୱଚ୍ଛ ଭାରତ ଦିବସ ଭାବେ ପାଳନ କରାଯାଇଛି । ପ୍ରଧାନମନ୍ତ୍ରୀ ଏକାଧିକ ଟ୍ୱିଟ୍ ଜରିଆରେ ଶ୍ରୀ ଅନୁପମ ଖେର, ଶ୍ରୀ ମୋହନଲାଲ, ଶ୍ରୀମତି ଚନ୍ଦା କୋଚ୍ଚାର, ଇଣ୍ଡିଆ ଟୁଡେ ଗ୍ରୁପ୍, ଇଣ୍ଡିଆ ଟିଭି ନିୟୁଜ, ସଦଗୁରୁ ଜାଗୀ ବାସୁଦେବ, ଭାରତୀୟ କ୍ରିକେଟ୍ ଦଳ, ଶ୍ରୀ ରାଜୀବ ଚନ୍ଦ୍ରଶେଖର, ଡେଟଲ ଇଣ୍ଡିଆ ଏବଂ ଏନଡିଟିଭି ପ୍ରମୁଖଙ୍କୁ ସ୍ୱଚ୍ଛ ଭାରତ ଅଭିଯାନରେ ଯୋଗଦାନ ପାଇଁ ଭୂୟସୀ ପ୍ରଶଂସା କରିଛନ୍ତି । “ପ୍ରଶଂସନୀୟ ପ୍ରୟାସ @ଅନୁପମ ଖେର ମହୋଦୟ । ବିଶିଷ୍ଟ ଅଭିନେତା @ମୋହନଲାଲ୍ ଙ୍କ ଦ୍ୱାରା ଚମତ୍କାର ପ୍ରୟାସ । ସ୍ୱଚ୍ଛ ଭାରତ ପାଇଁ @CKଙ୍କର ଗୁରୁତ୍ୱପୂର୍ଣ୍ଣ ବାର୍ତ୍ତା, ଯିଏ @ଆଇସିଆଇସିଆଇ ବ୍ୟାଙ୍କ ପରିବାର ସହିତ ମିଶି ସ୍ୱଚ୍ଛ ଭାରତ ଅଭିଯାନ ଦିଗରେ ଗୁରୁତ୍ୱପୂର୍ଣ୍ଣ ଯୋଗଦାନ ଦେଇଛନ୍ତି । ସ୍ୱଚ୍ଛତା ସମ୍ପର୍କରେ ଅଧିକ ସଚେତନତା ସୃଷ୍ଟି କରିବା ଲାଗି ମୁଁ @ଇଣ୍ଡିଆ ଟୁଡେ ପରିବାରକୁ ପ୍ରଶଂସା କରୁଛି । ସମସ୍ତ @ସଫେଇଗିରି ପୁରସ୍କାର ବିଜେତାଙ୍କୁ ଅଭିନନ୍ଦନ । @ଇଣ୍ଡିଆ ଟିଭି ନିୟୁଜ୍ ଦ୍ୱାରା ଚମତ୍କାର ପଦକ୍ଷେପ । ଏହା ଦେଶବ୍ୟାପୀ ସ୍ୱଚ୍ଛତା ବାର୍ତ୍ତାକୁ ଆହୁରି ପ୍ରସାର କରିବ । ଆମ ନଦୀଗୁଡ଼ିକୁ ସ୍ୱଚ୍ଛ/ନିର୍ମଳ ରଖିବା ଲାଗି ସଚେତନତା ସୃଷ୍ଟି କରିବା ନିମନ୍ତେ ଉଲ୍ଲେଖନୀୟ ପ୍ରୟାସ କରିଥିବା @ସଦଗୁରୁ ଜାଗୀ ବାସୁଦେବ ଏବଂ ତାଙ୍କ ଈଶା ଫାଉଣ୍ଡେସନ୍ ଟିମ୍ କୁ ମୁଁ ଅଭିନନ୍ଦନ ଜଣାଉଛି । ଭାରତକୁ ସ୍ୱଚ୍ଛ କରିବା ଲାଗି ଭାରତୀୟ କ୍ରିକେଟ ଦଳର ବାର୍ତ୍ତାକୁ ମୁଁ ପ୍ରଶଂସା କରୁଛି । ଉତ୍ତମ ପଦକ୍ଷେପ @ରାଜୀବ ଚନ୍ଦ୍ରଶେଖର ମହୋଦୟ । ଏପରି ଏକ ପଦକ୍ଷେପ ପାଇଁ ମୁଁ @ଡେଟଲ୍ ଇଣ୍ଡିଆ ଏବଂ @ଏନଡିଟିଭିର ପ୍ରୟାସକୁ ମଧ୍ୟ ପ୍ରଶଂସା କରୁଛି । https://twitter.com/swachhindia – ଏହି ଟାଇମ୍-ଲାଇନରେ ସ୍ୱଚ୍ଛତା ଉପରେ ଅନେକ ପ୍ରେରଣାଦାୟୀ ପ୍ରୟାସର ସୂଚନା ରହିଛି”, ବୋଲି ପ୍ରଧାନମନ୍ତ୍ରୀ ତାଙ୍କ ଟ୍ୱିଟ୍ ରେ ଉଲ୍ଲେଖ କରିଛନ୍ତି ।
ସେବି ଓ ଏଫ୍ଏସସି ମଧ୍ୟରେ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭାରତୀୟ ସିକ୍ୟୁରିଟି ଓ ଏକ୍ସଚେଞ୍ଜ ବୋର୍ଡ(ସେବି) ଓ ଜିବ୍ରାଲ୍ଟରର ଆର୍ଥିକ ସେବା ଆୟୋଗ(ଏଫ୍ଏସସି) ମଧ୍ୟରେ ପାରସ୍ପରିକ ସହଯୋଗ ଓ ଜ୍ଞାନକୌଶଳ ସହାୟତା ସମ୍ବନ୍ଧୀୟ ବୁଝାମଣା ପତ୍ର ସ୍ୱାକ୍ଷରକୁ ମଞ୍ଜୁରି ପ୍ରଦାନ କରିଛନ୍ତି । ଏହି ଏମ୍ଓୟୁ ଦ୍ୱାରା ଦୁଇ ପ୍ରାଧିକରଣ ମଧ୍ୟରେ ଆର୍ଥିକ ସମ୍ବନ୍ଧୀୟ ବିକାଶ ଓ ସହଯୋଗର ବୃଦ୍ଧି ପାଇବାର ସମ୍ଭାବନା ରହିଛି । ଉଭୟ ରାଷ୍ଟ୍ରରେ ସିକ୍ୟୁରିଟି ବଜାରର ପ୍ରଭାବୀ ଢଙ୍ଗରେ ବିକାଶ ପାଇଁ ପରିବେଶ ପ୍ରସ୍ତୁତ କରିବା ଏହାର ଲକ୍ଷ୍ୟ । ଏଥିରେ ଦୁଇ ଦେଶ ମଧ୍ୟରେ ସୂଚନା ଆଦାନପ୍ରଦାନର ବ୍ୟବସ୍ଥାକୁ ସୁଦୃଢ଼ କରିବା ଦିଗରେ ମଧ୍ୟ ସହାୟତା ମିଳିବ । ଏଥିରେ ସେବି ଓ ଏଫ୍ଏସସିର ବିଦେଶୀ ପାରସ୍ପରିକ ସହଯୋଗ ଓ ବିନିମୟ ଗତିବିଧିର ଗୁରୁତ୍ୱ ବଢ଼ିବାର ସମ୍ଭାବନା ରହିଛି ।
ଉତ୍ତରପ୍ରଦେଶର ଅଯୋଧ୍ୟାରେ ଭଗବାନ୍ ଶ୍ରୀ ରାମଲାଲା ବିରାଜମାନଙ୍କ ଦର୍ଶନ ଏବଂ ପୂଜା କରିଛନ୍ତି ପ୍ରଧାନମନ୍ତ୍ରୀ

ଶ୍ରୀ ରାମ ଜନ୍ମଭୂମି ତୀର୍ଥ କ୍ଷେତ୍ର ସ୍ଥାନ ଅନୁଧ୍ୟାନ କରିଛନ୍ତି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୀପାବଳି ଅବସରରେ ଉତ୍ତରପ୍ରଦେଶର ଅଯୋଧ୍ୟା ଗସ୍ତ କରି ଆଜି ଭଗବାନ ଶ୍ରୀ ରାମଲାଲା ବିରାଜମାନଙ୍କ ଦର୍ଶନ ଏବଂ ପୂଜା କରିଥିଲେ । ପ୍ରଧାନମନ୍ତ୍ରୀ ଶ୍ରୀ ରାମ ଜନ୍ମଭୂମି ତୀର୍ଥ କ୍ଷେତ୍ର ସ୍ଥାନ ଯାଞ୍ଚ କରିଥିଲେ । ସେ ମନ୍ଦିର ପରିସରରେ ଶ୍ରମିକଙ୍କ ସମେତ ପବିତ୍ର ପ୍ରକଳ୍ପ ସହିତ ଜଡିତ ଲୋକଙ୍କ ସହ ମଧ୍ୟ ଆଲୋଚନା କରିଥିଲେ ।
ମହାମହିମ ରାଣୀ ମେକ୍ସିମାଙ୍କ ସହିତ ସାକ୍ଷାତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନେଦରଲାଣ୍ଡ ସାମ୍ରାଜ୍ୟର ମହାରାଣୀ ମହାମହିମ ମେକ୍ସିମାଙ୍କ ସହିତ ସାକ୍ଷାତ କରିଥିଲେ । ମହାରାଣୀ ମେକ୍ସିମା ସମେତ ଆର୍ଥିକ ବିକାଶ ପାଇଁ ସଂଯୁକ୍ତ ରାଷ୍ଟ୍ରର ମହାସଚିବ ଭାବେ ସ୍ୱତନ୍ତ୍ର ଦୂତ ରୂପେ ଭାରତ ଗସ୍ତରେ ଆସିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ମହାରାଣୀ ମେକ୍ସିମା ଭାରତ ସରକାରଙ୍କ ଦ୍ୱାରା ବିଗତ ବର୍ଷଗୁଡିକରେ ଆର୍ଥିକ ଅଭିବୃଦ୍ଧି ପାଇଁ ଜନଧନ ଯୋଜନା, ପ୍ରଧାନମନ୍ତ୍ରୀ ଜୀବନ ଜ୍ୟୋତି ବୀମା ଯୋଜନା, ପ୍ରଧାନମନ୍ତ୍ରୀ ବୀମା ସୁରକ୍ଷା ଯୋଜନା ତଥା ଅଟଳ ପେନସନ ଯୋଜନା ଭଳି ବିଭିନ୍ନ ପଦକ୍ଷେପଗୁଡିକ ଉପରେ ଆଲୋଚନା କରିଥିଲେ । ମହାରାଣୀ ମେକ୍ସିମା ଏହିସବୁ ପଦକ୍ଷେପ ଜରିଆରେ ହୋଇଥିବା ବିକାଶର ବେଶ ପ୍ରଶଂସା କରିଥିଲେ । ଦୁଇ ନେତା ବୈଶ୍ୱିକ ଆର୍ଥିକ ବିକାଶ ଉପରେ ମଧ୍ୟ ଆଲୋଚନା କରିଥିଲେ । ମହାରାଣୀ ମେକ୍ସିମା ଏ ଦିଗରେ ଭାରତର ବୈଷୟିକ ଏବଂ ଆର୍ଥିକ ସହଯୋଗ (ଆଇଆଇଟିଇସି) ଯୋଜନା ଜରିଆରେ ନିଆଯାଇଥିବା ପଦକ୍ଷେପଗୁଡିକର ଭୂରି ଭୂରି ପ୍ରଶଂସା କରିଥିଲେ । ସେ ବିଦେଶୀ ରାଷ୍ଟ୍ରଗୁଡିକରେ ଆବଶ୍ୟକତା ଏବଂ ପ୍ରାଥମିକତା ଆଧାରରେ ବିକାଶ ପ୍ରକଳ୍ପଗୁଡିକ ପାଇଁ ରିହାତି ଦରରେ ଋଣ ପ୍ରଦାନ କରାଯିବାକୁ ମଧ୍ୟ ବେଶ ପ୍ରଶଂସା କରିଥିଲେ ।
କାନପୁରରେ ସହର ସାର୍ବଜନୀନ ପରିବହନକୁ ପ୍ରୋତ୍ସାହନ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ କାନପୁର ମେଟ୍ରୋ ରେଳ ପ୍ରକଳ୍ପକୁ ମଞ୍ଜୁରି ପ୍ରଦାନ କରିଛି । ଏହି ପ୍ରକଳ୍ପରେ ଦୁଇଟି ରହିବ ଯାହା କାନପୁରର ପ୍ରମୁଖ ସ୍ଥାନ ସହିତ କ୍ଲଷ୍ଟର କ୍ଷେତ୍ରକୁ ସଂଯୋଗ କରିବ । ମେଟ୍ରୋ ରେଳ ବ୍ୟବସ୍ଥା କାର୍ଯ୍ୟକାରୀ ହେଲେ ସହରରେ ଯାନବାହନ ଚଳପ୍ରଚଳ କମିବ ଓ ସଡକରେ ଯିବାଆସିବା ସୁବିଧାଜନକ ହେବ । ମେଟ୍ରୋ ରେଳ ବ୍ୟବସ୍ଥା ଦ୍ୱାରା ମାର୍ଗ ଜନିତ ବିକାଶ ଉନ୍ନତ ହେବ, ଯାହାଦ୍ୱାରା କରିଡର ଆଖପାଖରେ ଆବାସିକ ଓ ବ୍ୟବସାୟିକ ପରିସର ଗଢି ଉଠିବା ସହଜ ହେବ । ବୈଶିଷ୍ଟ୍ୟ: 1. ଆଇଆଇଟି- ନୌବସ୍ତା କରିଡର 23.785 କିଲୋମିଟର ବିଶିଷ୍ଟ ହେବ । ଏହା ଆଂଶିକ ଭାବେ ଏଲିଭେଟେଡ ଓ ଆଂଶିକ ଭାବେ ଭୂତଳ ହେବ । ଏଥିରେ ସମୁଦାୟ 22ଟି (14ଟି ଏଲିଭେଟେଡ ଓ 8ଟି ଭୂତଳ) ଷ୍ଟେସନ ରହିବ । 2. କୃଷି ବିଶ୍ୱବିଦ୍ୟାଳୟରୁ ବାରା-8 ପର୍ଯ୍ୟନ୍ତ କରିଡର 8.60 କିଲୋମିଟର ହେବ ଓ ଏଥିରେ 4ଟି ଏଲିଭେଟେଡ ଓ 4ଟି ଭୂତଳ ଷ୍ଟେସନ ରହିବ । 3. ପ୍ରକଳ୍ପରେ 11,076.48 କୋଟି ଟଙ୍କା ବିନିଯୋଗ ହେବ ଓ ଏହା 5 ବର୍ଷରେ ସଂପୂର୍ଣ୍ଣ ହେବ । କନେକ୍ଟିଭିଟି ହାଇଲାଇଟ୍ସ: ଆଇଆଇଟି- ନୌବସ୍ତା କରିଡର ସହର ମଧ୍ୟ ଦେଇ ଯିବ । ଏହି ରାସ୍ତାରେ ପ୍ରମୁଖ ଶିକ୍ଷା ସଂସ୍ଥାନ, ରେଳ ଷ୍ଟେସନ ଓ ବସଷ୍ଟାଣ୍ଡ ପଡିବ । ଯେପରିକି ଆଇଆଇଟି କାନପୁର, ସିଏସଜେଏମ ବିଶ୍ୱବିଦ୍ୟାଳୟ, ଜିଏସୱାଇଏମ ମେଡିକାଲ କଲେଜ, ଝାକରକାଟି ବସଷ୍ଟାଣ୍ଡ ଓ କାନପୁର ସେଣ୍ଟ୍ରାଲ ରେଳ ଷ୍ଟେସନ ଆଦି । କୃଷି ବିଶ୍ୱବିଦ୍ୟାଳୟରୁ ବାରା-8 ପର୍ଯ୍ୟନ୍ତ କରିଡର କାକାଦେଓ, ଗୋବିନ୍ଦ ନଗର ଭଳି ଜନବହୁଳ ଅଞ୍ଚଳରେ ସୁବିଧାଜନକ ପରିବହନ ବ୍ୟବସ୍ଥା ପ୍ରଦାନ କରିବ । ଏହି ମେଟ୍ରୋ ସହର ବାସିନ୍ଦା, ଯାତ୍ରୀ, ଶିଳ୍ପ ସଂସ୍ଥା କର୍ମଚାରୀଙ୍କୁ ପରିବେଶ ଅନୁକୂଳ ଓ ସ୍ଥାୟୀ ସାର୍ବଜନୀନ ପରିବହନ ଉପଲବ୍ଧ କରାଇବ । ବ୍ୟାବସାୟିକ ପରିଚାଳନା ପରେ 40 ଲକ୍ଷ ଲୋକେ କାନପୁର ମେଟ୍ରୋ ରେଳ ପ୍ରକଳ୍ପ ଦ୍ୱାରା ପ୍ରତ୍ୟକ୍ଷ ଓ ପରୋକ୍ଷ ଲାଭାନ୍ୱିତ ହେବେ । ପ୍ରସ୍ତାବିତ କରିଡରକୁ ବିଭିନ୍ନ ସ୍ତରରେ ରେଳ ଷ୍ଟେସନ ସହ ସଂଯୋଗ କରାଯିବ । ଏଥିରେ ଫିଡର ବସ, ମଧ୍ୟବର୍ତ୍ତୀ ସାର୍ବଜନୀନ ପରିବହନ (IPT) ଓ ନନ-ମୋଟର ପରିବହନ (NMT)ର ସୁବିଧା ଉପଲବ୍ଧ ହେବ । ଏହି ପ୍ରକଳ୍ପରେ ଭଡା ଓ ବିଜ୍ଞାପନରୁ ନନ-ଫେୟାର ବକ୍ସ ରାଜସ୍ୱ ସାଙ୍ଗକୁ ମାର୍ଗଜନିତ ବିକାଶ ଓ ବିକାଶ ଅଧିକାର ହସ୍ତାନ୍ତରଣ (TDR) ବ୍ୟବସ୍ଥାରେ ଭାଲ୍ୟୁ କ୍ୟାପଚର ଫାଇନାନ୍ସିଂ (VCF) ମଧ୍ୟ ମିଳି ପାରିବ । ଏହି ମେଟ୍ରୋ ରେଳ କରିଡର ନିକଟବର୍ତ୍ତୀ ଆବାସିକ ଅଞ୍ଚଳଗୁଡିକ ଲାଭାନ୍ୱିତ ହେବେ । ଏହି ଅଞ୍ଚଳର ଲୋକେ ଆଖପାଖର ଷ୍ଟେସନରୁ ସହରର ବିଭିନ୍ନ ଅଞ୍ଚଳକୁ ଯିବା ପାଇଁ ଟ୍ରେନ ବ୍ୟବହାର କରିପାରିବେ । ପ୍ରକଳ୍ପ ବିବରଣୀ: “ଲକ୍ଷ୍ନୌ ମେଟ୍ରୋ ରେଳ କର୍ପୋରେସନ” ପୁନଃଗଠିତ ହୋଇ ଭାରତ ସରକାର ଓ ଉତ୍ତର ପ୍ରଦେଶ ସରକାରଙ୍କ 50:50 ଅନୁପାତ ଥିବା ସଂଯୁକ୍ତ ମାଲିକାନା କମ୍ପାନୀ ହେବ । ଯାହା “ଉତ୍ତର ପ୍ରଦେଶ ମେଟ୍ରୋ ରେଳ କର୍ପୋରେସନ” ଭାବରେ ଏହି ପ୍ରକଳ୍ପ କାର୍ଯ୍ୟକାରୀ କରିବ । କାନପୁର ମେଟ୍ରୋ ରେଳ ପ୍ରକଳ୍ପ ପାଇଁ ଅର୍ଥ ସଂଗ୍ରହ ସମାନ ଇକ୍ୱିଟି ଜରିଆରେ ଭାରତ ସରକାର ଓ ଉତ୍ତର ପ୍ରଦେଶ ସରକାରଙ୍କ ଦ୍ୱାରା ଆଂଶିକ ଭାବେ ଓ ଦ୍ୱିପାକ୍ଷିକ/ବହୁପକ୍ଷୀୟ ଅନ୍ତର୍ଜାତୀୟ ଫଣ୍ଡିଂ ଏଜେନ୍ସି/ଏଜେନ୍ସି ଦ୍ୱାରା ଉଦାର ଋଣ ଜରିଆରେ କରାଯିବ । ଉତ୍ତର ପ୍ରଦେଶ ସରକାର ଆର୍ଥିକ ବର୍ଷ 2019-20ରେ ଏହି ଅବଧି ପାଇଁ 175 କୋଟି ଟଙ୍କା ପୂର୍ବରୁ ଆବଣ୍ଟିତ କରି ସାରିଛନ୍ତି । ପ୍ରଭାବ: ଏହି ପ୍ରକଳ୍ପ ମାଧ୍ୟମରେ ସହରରେ ରହୁଥିବା ଲୋକେ ଶସ୍ତା, ବିଶ୍ୱସନୀୟ, ସୁରକ୍ଷିତ, ନିଶ୍ଚିତ ଓ ସରଳ ପରିବହନ ବ୍ୟବସ୍ଥା ପାଇପାରିବେ । ଏହାଦ୍ୱାରା ଦୁର୍ଘଟଣା, ପ୍ରଦୂଷଣ, ଯାତ୍ରା ସମୟ, ଶକ୍ତି ବିନିଯୋଗ, ଅସାମାଜିକ ଘଟଣା କମିବା ସାଙ୍ଗକୁ ସହର ବିକାଶ ଓ ନିରନ୍ତର ଉନ୍ନତି ପାଇଁ ଭୂମି ବ୍ୟବହାର ନିୟନ୍ତ୍ରିତ ହେବ ।
ବିହାର ବସ ଦୁର୍ଘଟଣାରେ ଜୀବନହାନୀ ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିହାରର ମଧୁବଣୀ ଜିଲ୍ଲାରେ ବସ ଦୁର୍ଘଟଣାରେ ଅନେକ ଲୋକଙ୍କ ପ୍ରାଣହାନୀ ଯୋଗୁଁ ଗଭୀର ଦୁଃଖ ଓ ଶୋକ ପ୍ରକାଶ କରିଛନ୍ତି । “ବିହାରର ମଧୁବଣୀ ଜିଲ୍ଲାରେ ବସ ଦୁର୍ଘଟଣା ହେତୁ ଗଭୀର ଭାବେ ମର୍ମାହତ । ଏହି ଦୁଃଖଦ ମୂହୁର୍ତ୍ତରେ ମୃତକଙ୍କ ପରିବାରବର୍ଗଙ୍କ ପ୍ରତି ମୋର ସମବେଦନା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ଜୁଡୋରେ କାଂସ୍ୟ ପଦକ ବିଜେତା ବିଜୟ କୁମାର ଯାଦବଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡା ୨୦୨୨ରେ ଜୁଡୋରେ କାଂସ୍ୟ ପଦକ ବିଜେତା ବିଜୟ କୁମାର ଯାଦବଙ୍କୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ରାଜ୍ୟଗୋଷ୍ଠୀ କ୍ରୀଡାରେ ଜୁଡୋରେ କାଂସ୍ୟପଦକ ଜିତି ବିଜୟ କୁମାର ଯାଦବ ଦେଶକୁ ଗର୍ବିତ କରିଛନ୍ତି । ତାଙ୍କ ସଫଳତା ଭାରତରେ କ୍ରୀଡାର ଭବିଷ୍ୟତକୁ ସମୃଦ୍ଧ କରିବ । ସେ ଆଗକୁ ଆହୁରି ସଫଳତା ହାସଲ କରନ୍ତୁ ବୋଲି କାମନା କରୁଛି ।”
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ମହାରାଷ୍ଟ୍ରର ମୁଖ୍ୟମନ୍ତ୍ରୀ ଏବଂ ଉପମୁଖ୍ୟମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଆଜି ମହାରାଷ୍ଟ୍ରର ମୁଖ୍ୟମନ୍ତ୍ରୀ ଶ୍ରୀ ଏକନାଥ ସିନ୍ଦେ ଏବଂ ଉପମୁଖ୍ୟମନ୍ତ୍ରୀ ଶ୍ରୀ ଦେବେନ୍ଦ୍ର ଫଡନାଭିସ୍ ସାକ୍ଷାତ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ମହାରାଷ୍ଟ୍ରର ମୁଖ୍ୟମନ୍ତ୍ରୀ ଶ୍ରୀ ଏକନାଥ ସିନ୍ଦେ ଏବଂ ଉପମୁଖ୍ୟମନ୍ତ୍ରୀ ଶ୍ରୀ ଦେବେନ୍ଦ୍ର ଫଡନାଭିସ୍ ପ୍ରଧାନମନ୍ତ୍ରୀଙ୍କୁ ଭେଟିଛନ୍ତି ।”
ବିଶିଷ୍ଟ ସୁଫି ଗାୟକ ପ୍ୟାରେଲାଲ ୱାଦାଲିଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ସୁଫି ଗାୟକ ଶ୍ରୀଯୁକ୍ତ ପ୍ୟାରେଲାଲ ୱାଦାଲିଙ୍କ ବିୟୋଗରେ ଶୋକ ପ୍ରକାଶ କରିଛନ୍ତି । “ଶ୍ରୀ ପ୍ୟାରେଲାଲ ୱାଦାଲିଙ୍କ ବିୟୋଗରେ ମୁଁ ମର୍ମାହତ । ତାଙ୍କ ସଙ୍ଗୀତ ପରିବେଷଣ ସାରା ବିଶ୍ଵରେ ବେଶ ଜନାଦୃତ ହୋଇଥିଲା । ତେବେ ତାଙ୍କର ରଚନା ସୁଫି ସଙ୍ଗୀତର ମାଧୁର୍ଯ୍ୟ ପ୍ରତି ସଦା ସର୍ବଦା ଲୋକଙ୍କ ଆଦର ଆକୃଷ୍ଟ କରୁଥିବ । ତାଙ୍କ ଆତ୍ମାର ଶାନ୍ତି ଓ ସଦଗତି କାମନା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।